Document ID: /roh_data/filtered/fineweb-2-filterrobots_roh.jsonl.gz/64770

Sco en ina sala d'opera hai tunà avant curt sin il Kornplatz a Cuira. La Filarmonia da chombra grischuna ha organisà in livestream ensemen cun la vischnanca burgaisa da Cuira. Quel ha mussà la premiera da l'opera «Il Trovatore» da Giuseppe Verdi che vegn inscenada a Haldenstein sut la reschia d'Andrea Zogg.
L'idea ha gì success: Circa 700 aspectaturas ed aspectaturs èn stads preschents. Ch'ins sto prender cun sez ina sutga, n'ha betg disturbà la glieud – anzi, els han laschà plaschair l'atmosfera sin il Kornplatz. Il public è fitg vast: Entant ch'i sa tracta tar intgins da l'emprima visita dad in'opera, èn autras gia daditg gronds fans u sa participeschan schizunt sezzas en operas.
Igl è in'atmosfera simpla: Ins po vegnir sco ins vul, po mangiar e baiver tranteren – ed uschia fufragnar l'ambient da l'opera.
Mia dunna vuleva ir a guardar quest'occurrenza – e jau sun ì cun. Quai è stà ina buna decisiun.